মাতৃৰ চকুৰ সন্মুখতে বৰলুইতৰ বুকুত বিলীন কন্যা Prag News : Best Assamese News Channel, Latest Assam News Live Today , North East Breaking News\nমাজুলীঃ নাওখন লাহে লাহে বৰলুইতৰ বুকুলৈ ঢাপলি মেলিছিল! সময় তেতিয়া আবেলি প্ৰায় ৪ বাজিছিল, নিমাতীঘাটৰ পৰা কমলাবাৰীলৈ বুলি নাওখনে যাত্ৰা আৰম্ভ কৰিছিল। আৰু এনেতে ভৰা ব্ৰহ্মপুত্ৰত 'টিপকাই' নামৰ জাহাজৰ সৈতে মুখামুখি সংঘৰ্ষ হৈছিল 'মা কমলা' নামৰ নাওখনৰ। মুহূৰ্ততে মহাবাহুৰ বুকুত বাজি উঠিছিল মৃত্যুৰ কিৰিলি। নাওখনত থকা যাত্ৰীসকলৰ মাজত গুৱাহাটীৰ পৰিমিতা দাসৰ মৰ্মান্তিক কাহিনীয়ে সকলোকে কন্দোৱাইছিল। এই দুৰ্ঘটনাটোত প্ৰাণবায়ু উৰি গৈছিল মহানগৰীৰ কাহিলীপাৰাৰ প্ৰবক্তা পৰিমিতা দাসৰ। গুৰুজনাৰ তিৰোভাৱ তিথি উপলক্ষে মাতৃৰ সৈতে 'আঠখেলীয়া নামঘৰ'ত শৰাই এভাগ আগবঢ়াই কৰ্মক্ষেত্ৰলৈ ওভতাৰ পথতে বৰলুইতৰ বুকুত বিলীন হৈছিল পৰিমিতা। যদিও নগাঁৱৰ বেবেজীয়াত পিতৃগৃহ, পৰৱৰ্তী সময়ত পৰিমিতাৰ পৰিয়াল গুৱাহাটীৰ বাসিন্দা হৈ পৰিছিল।\nমাজুলীৰ 'ৰঙাচাহী মহাবিদ্যালয়'ৰ অসমীয়া বিভাগৰ সহকাৰী অধ্যাপিকা আছিল তেওঁ। আৰু কৰ্মসূত্ৰে মাজুলীত বাস কৰিছিল প্ৰবক্তাগৰাকীয়ে। পৰিমিতাৰ পিতৃ আছিল আৰক্ষীৰ বিশেষ শাখাৰ অৱসৰপ্ৰাপ্ত উপ-পৰিদৰ্শক। বিগত ২৭ ফেব্ৰুৱাৰীত 'ৰঙাচাহী মহাবিদ্যালয়'ত অধ্যাপিকাৰ পদত নিযুক্তি লাভ কৰিছিল তেওঁ। কৰ'নাৰ নতুন এছঅ'পি অনুসৰি মহাবিদ্যালয় খোলাৰ নিৰ্দেশ দিছিল অসম চৰকাৰে। যাৰ বাবে দীৰ্ঘদিনৰ বিৰতিৰ পাছত ১০দিনৰ পূৰ্বে তেওঁক মাজুলীলৈ থ'বলৈ গৈছিল মাতৃ সীমাৰাণী ভূঞা। আৰু কালি মাতৃৰ উভতনি যাত্ৰা আছিল। মাজুলীৰ পৰা উভতি অহাৰ পথত মাতৃ-কন্যাই পুৱাতে আঠখেলীয়া নামঘৰ দৰ্শন কৰি নিমাতীঘাটলৈ আহিছিল। আৰু নিমাতী ঘাটৰ পৰা ফেৰীৰে যাত্ৰা কৰি নৈশ বাছত মাতৃক বহুৱাই পুনৰ মাজুলীলৈ উভতি যোৱাৰ কথা আছিল। কিন্তু নিয়তিৰ কি পৰিহাস! মাতৃৰ সন্মুখতে পৰিমিতা উঠা ফেৰীখন মুহূৰ্ততে বহ্মপুত্ৰৰ বুকুত সোমাই যায়। লগে নিখোঁজ হৈ পৰে বহু যাত্ৰী। তাৰ-মাজতে উদ্ধাৰ হ'ল পৰিমিতাৰ শেতা পৰা দেহ। লগে লগে যোৰহাট চিকিৎসা মহাবিদ্যালয়লৈ প্ৰেৰণ কৰা হৈছিল পৰিমিতাক। কিন্তু চিকিৎসালয় পোৱাৰ পাছতে চিকিৎসকে মৃত বুলি ঘোষণা কৰে।\nতেওঁৰ মৃত্যুত সমগ্ৰ অসমতে শোকৰ ছাঁই বিৰাজ কৰিছে। মেধাসম্পন্ন পৰিমিতাই ২০১৬ বৰ্ষত 'গুৱাহাটী বিশ্ববিদ্যালয়'ৰ পৰা অসমীয়া বিভাগত সু-খ্যাতিৰে উত্তীৰ্ণ হৈছিল। তাৰপাছত অধ্যাপিকাৰ পদত নিযুক্তি লাভ কৰিছিল পৰিমিতাই। বুধবাৰে মাতৃৰ গৃহাভিমুখী যাত্ৰাত বিদায় দিব আহি চিৰবিদায় মাগিলে মেধাৱী পৰিমিতাই।\nচকুৰ সন্মুখতে মহাবাহুৰ বুকুত মৃত্যুৰ কিৰীলি\nভয়ংকৰ দুৰ্ঘটনাটোক লৈ ম্ৰিয়মাণ নিমাতীৰ নৈপৰীয়াবাসী। নিশা কাটি পেলোৱা হ'ল অভিশপ্ত 'মা কমলা' নামৰ নাওখন। তন্ন-তন্নকৈ চোৱাৰ পাছতো নাওখনত নোলাল অন্য লোকৰ মৃতদেহ। নাওখনৰ যাত্ৰীসকলৰ কিছুসংখ্যক টালি-টোপোলা, সা-সামগ্ৰীসমূহ উদ্ধাৰ কৰা হৈছে।
